দিন কয়েক আগেই প্রয়াত হয়েছেন বাবা বিপ্লবকেতন চক্রবর্তী। সেই মনখারাপের মধ্যেও খুশির খবর দিলেন অভিনেত্রী সুদীপ্তা চক্রবর্তী। ‘উড়নচণ্ডী’ সিনেমায় অভিনয়ের জন্য হায়দরাবাদের ‘অল লাইটস ইন্টারন্যাশনাল ফিল্ম ফেস্টিভ্যাল’-এ জুরি মেনশন অ্যাওয়ার্ড জিতে নিলেন তিনি। সোশ্যাল মিডিয়ায় এই সুখবর জানিয়েছেন সুদীপ্তা স্বয়ং। সুদীপ্তার স্বামী অভিষেক সাহার ডেবিউ ছবি ‘উড়নচণ্ডী’। সেখানে সুদীপ্তার চরিত্রের নাম ছিল বিন্দি। গ্রাম্য বিহারি বউয়ের চরিত্রে সুদীপ্তার অভিনয় প্রশংসিত হয়েছিল। এমনকি চরিত্রের প্রয়োজনে ভাষার ওপরও আলাদা ভাবে পরিশ্রম করেছিলেন তিনি। সেই পরিশ্রমের ফসল এই পুরস্কার। এই ছবিতে সুদীপ্তা-অভিষেকের পাশে অভিভাবকের মতো দাঁড়িয়েছিলেন প্রসেনজিত্ চট্টোপাধ্যায়। তিনিই এ ছবির প্রযোজক। সোশ্যাল মিডিয়ায় প্রযোজক সহ গোটা টিমকে ধন্যবাদ দিয়েছেন অভিনেত্রী। ‘উড়নচণ্ডী’র হাত ধরে টলিউড দেখেছে নতুন দুটি মুখ। রাজনন্দিনী পাল এবং অমর্ত্য রায়। পাশাপাশি ছিলেন বর্ষীয়ান অভিনেত্রী চিত্রা সেন। সূত্রের খবর, সকলের অভিনয়ের প্রশংসা হলেও বক্স অফিসে আশা অনুযায়ী সাফল্য পায়নি এই ছবি। #Bindi bags an award. Thank you #AllLightsInternationalFilmFestival for honoring me with the Honorable Jury Mention Award for my performance in#Uronchondi. Thank you for Bumba da @prosenjitbumba and @ReachabhiSaha for believing in me. Thank you team #Uronchondi pic.twitter.com/pCttkzrFP6